Nordjyllands Politi har gjort op, hvor mange indbrud, de har fået anmeldelser om i løbet af juledagene. Kigger man på hele december, så er der sket en stigning i forhold til december 2014.

I juledagene fra d. 20. december til d. 28. december har politiet fået anmeldelser om 105 indbrud i private boliger. Indbruddene har været spredt ud over hele regionen, men det har især været Nibe og Nørresundby, som har været hårdest ramt af juleindbrud. Hos politiet kan de se, at det især er tablets, smykker, sølvtøj og kontanter, som tyvene er gået efter. I hele december er antallet af indbrud i private boliger indtil nu oppe på 273, hvor der i 2014 var 251 indbrud i løbet af hele december. Dermed er der sket en stigning. Generelt er der sket en stigning i antallet af indbrud fra 2014 til 2015, og politiet kan se, at den positive udvikling med færre indbrud i 2014, desværre ikke er forsat ind i 2015. Nordjyllands Politi prioriterer området højt og håber, at man igen i 2016 kan nedbringe antallet af indbrud. Har man været udsat for indbrud, så kan man se her , hvad man skal gøre.